43 gewelddadige aanvalle by hospitale in Gauteng aangemeld(Argieffoto ter illustrasie: Adhy Savala/Unsplash) Personeel by 17 staatshospitale in Gauteng leef in vrees ná 43 gewelddadige aanvalle op hulle deur pasiënte sedert Januarie verlede jaar. Meeste van die aanvallers was pasiënte in die psigiatriese sale wat nie behoorlik beveilig is nie. Jack Bloom, die DA se skadu-LUR vir gesondheid, sê dié inligting is onthul deur die Gautengse LUR vir gesondheid, Nomathemba Mokgethi, in ŉ skriftelike reaksie op sy vrae in die Gautengse wetgewer. Weskoppies- psigiatriese hospitaal het die hoogste getal aanvalle aangemeld. Sestien personeellede is aangeval, wat insluit nege klappe of stampe teen die kop, twee mensbyte en een persoon wat in die lies geslaan is. By die George Mukhari-hospitaal was daar vyf aanvalle op personeel deur pasiënte in die psigiatriese saal, met twee aanvalle by noodgevalle waarvan een ŉ poging tot verwurging was. Tydens drie van die vier aanvalle by die Verre Oos-Rand-hospitaal was daar mensbyte en tydens die vierde voorval is ŉ personeellid se bolip en kakebeen beseer. Ander hospitale met gewelddadige voorvalle sluit in: “Volgens Mokgethi het al die voorvalle in gewone sale plaasgevind weens die beperkte hoeveelheid beddens in die psigiatriese sale. Alle psigiatriese pasiënte wat in ŉ hospitaal opgeneem word, moet 72 uur lank waargeneem word, maar die fasiliteite is steeds onvoldoende selfs al was daar ŉ onderneming dat sielkundige behandeling verbeter sal word ná die Life Esidimeni-tragedie,” sê Bloom. Personeel en pasiënte is slagoffers van dié verwaarlosing en dit moet so vinnig as moontlik reggestel word. “Dit is maar net nóg ŉ departement wat geteister word deur wanbestuur en korrupsie.” Die DA versoek ŉ behoorlike veiligheidsoudit van hospitale waar die sekuriteitsrisiko hoog is en veral by hospitale waar pasiënte psigiatriese behandeling ontvang.